**Nortal AS** (endise nimega Webmedia Group) on Baltikumi suurim rahvusvaheline tarkvaraarendusettevõte, mis pakub peamiselt rätsepatööna tehtud IT-lahendusi nii avaliku kui erasektori ettevõtetele. Nortali tarnitud lahendusi kasutavad kliendid telekommunikatsiooni, finantsteenuste, tööstuse, logistika, tervishoiu ja avalikus sektoris.

Nortal pakub nii avaliku sektori kui erasektori ettevõtetele andmepõhist äriprotsesside lihtsustamise teenust. Ligi kolmandik Eesti e-valitsuse lahendustest on välja töötatud Nortali ja tema Eesti eelkäijas Webmedias.

Nortalis töötab üle 1700 töötaja kümnes riigis. Üle 90% ettevõtte käibest tuleb väljastpoolt Eestit. Ettevõte tegutseb Euroopas, Lähis-Idas ja Aafrikas ning loeb enda koduturgudeks Põhja-Ameerika, Saksamaa, Eesti, Soome, Leedu, Araabia Ühendemiraadid ja Omaani. Lisaks tegutseb Nortal ka Serbias, Kataris, Nigeerias ja Botswanas. Nortali lahendusi on rakendatud viiel kontinendil ja 60 riigis.

Nortali juhatuse esimees on Priit Alamäe, lisaks kuuluvad firma juhatusse Andre Krull ja Neringa Narbutiene.

Ettevõte on Eesti Infotehnoloogia ja Telekommunikatsiooni Liidu liige. Nortal Eesti juht Ats Albre tegutseb aastast 2023 ka ITL-i president.

Ajalugu
-------

Nortali peakontor Tallinnas Ülemiste Citys
Webmedia grupi moodustumine sai alguse 2000. aastal Tartus, kui asutati osaühing Webmedia, mis hiljem vormistati ümber aktsiaseltsiks. 2001 lisandus ettevõtte osanikeringi riskikapitalifirma AS Intergate, kellelt Webmedia töötajad ostsid 2004. aastal osaluse tagasi. 2003 avati kontor ka Tallinnas.

AS Webmedia Group (esialgse nimega AS WMG) asutati AS Webmedia restruktureerimisel rahvusvaheliseks ettevõtete grupiks 2005. aasta augustis, kui ettevõtte osanikeringi lisandus Rootsi konsultatsioonifirma Acando Frontec, kuid jaanuaris 2008 ostsid Webmedia töötajad Acandolt osaluse tagasi. Esimesed tütarettevõtted olid AS Webmedia (Eestis), Webmedia UAB (Leedus) ja Webmedia OY (Soomes). 2006. aastal lisandusid tütarettevõtted Rumeenias ja Serbias. Samuti võeti ettevõte Eesti Kaubandus-Tööstuskoja liikmeks.

Alates 2008. aastast tegutseb üks Webmedia grupi harukontor Kataris. 2009. aasta juulis sõlmis Webmedia Group lepingu osalemaks Katari e-riigi ülesehitusel. Webmedia Group on olnud seotud ka projektidega Moldovas, Nigeerias ja Kõrgõzstanis.

Logo, mida kasutati kuni 2012. aasta maikuuni
Logo, mida kasutati 2012–2015
2009. aasta septembris toimunud Ettevõtluse Arendamise Sihtasutuse ettevõtlusauhindade väljakuulutamisel pälvis tollal veel Webmedia Groupi tütarettevõte Webmedia majandussurutisega parima kohaneja tiitli. Sama aasta oktoobris sai ettevõtte ärinimeks AS Webmedia Group.

2010. aasta juulis sõlmisid Webmedia Group ning Kesk- ja Ida-Euroopa üks suuremaid riskikapitalifonde Enterprise Investors kokkuleppe, mille kohaselt omandas fond 36-protsendise osaluse Webmedia Groupis. Tehingu väärtus oli 110 miljonit krooni (7 miljonit eurot). Samal aasta omandas Webmedia Cybernetica AS-i tervishoiuüksuse, lisades e-tervise tootesarjale laboriteabe süsteemi.

2011. aasta mais ostis Webmedia Soome tarkvarafirma CCC Corporation ja teatas soovist kolme järgmise aasta jooksul senist käivet kahekordistada. 2011. aastal alustas Webmedia Group tegevust ka Omaanis.

2012. aasta mais võtsid Webmedia Group ja CCC Corporation kasutusele uue ühise nime ja logo – ettevõtte ja kõigi tütarettevõtete ühiseks uueks nimeks sai Nortal. Nortali nimesse on peidetud kaks ingliskeelset sõna – Nordic ja Talent.

2012 oli Eesti esimese e-rahvaloenduse IT-partner, kus osales interneti teel 66% rahvastikust.[*viide?*] Samal aastal aitas Nortal Nigeeria föderaalvalitsusele välja töötada elektroonilise finantsjuhtimisplatvormi GIFMIS, mis moodustas osa riigikassa ühtse konto finantspoliitikast. Tänu sellele säästis Nigeeria valitsus 2013. aastal 153 miljardit nairat ning avastas 46 000 "kummitustöötajat".[*viide?*]

2013. aastal alustas ettevõte Omaani investeerimisportaali Invest Easy arendamist, mida tunnustati hiljem, kui üht maailma parimat valitsuse ja ettevõtete vahelise suhtluse portaali. Samuti võitsid Nortal ja Fast Enterprises 226 miljoni euro suuruse pakkumismenetluse uue maksusüsteemi arendamiseks Soome maksuametile.

2016. aastal ostsid Nortali töötajad ettevõtte omanike ringist välja investeerimisfondi Enterprise Investors ja LHV Pensionifondid ning mõne endise töötaja väikeosalused. 50% aktsiate eest käidi välja 15 miljonit eurot. Sama aasta oktoobris teatati ühinemisest Rootsi ettevõttega Element, mille tulemusel lisandub ettevõtte teenuseportfelli uus ärisuund ja Nortali omanike ringi liituvad Elemendi osanikud.

2017. aastal laieneti USA turule ning avati tütarettevõte Seattle'is.

2018. aastal omandas Nortal USA äriühingu Dev9. 

2018. aastal avati kontor Saksamaal, Düsseldorfis.

2020. aastal laiendas Nortal tegevust Saksamaal ja ostis tarkvaralahendusi pakkuva ettevõtte Schütze AG. Nortali töötajate arv kasvas ühinemise tulemusena 1000 inimeseni.

Samal aastal pälvis Nortal Ettevõtluse Arendamise Sihtasutuse (EAS) ja Eesti Tööandjate Keskliidu konkursi „Ettevõtluse auhind" Aasta Ettevõte 2020 Aasta Eksportöör 2020 auhinnad.

2021. aastal omandas Nortal vähemusosaluse küberjulgeoleku idufirmas Talgen, et tugevdada küberturvalisust ning avada uusi võimalusi Euroopas ja Põhja-Ameerikas. 

2022. aastal pälvis Nortal EASi ja KredExi ühendasutuse ja Eesti Tööandjate Keskliidu konkursi „Ettevõtluse auhind" ning Eesti Kaubandus-Tööstuskoja konkursil „Konkurentsivõime edetabel" Konkurentsivõimelisim Suurettevõte 2022 ja Konkurentsivõimelisim side-, kommunikatsiooni- ja IT-ettevõtte 2022 auhinnad.

Lisaks omandas Nortal piiriüleste IT-arendustiimide loomisele ja juhtimisele suunatud ettevõtte Skelia. Turule toodi uus kaubamärk "pwrteams", mis pakub klientidele piirideüleseid tehnoloogiameeskondasid. Nortali töötajate arv kasvab ostuga 1700 inimeseni.

Ettevõte laienes 2022. aastal oma tegevust ka Kanadasse ning suurendab turul oma kliendibaasi.

Samal aastal rajas Nortal globaalse kasvustrateegia üksuse, mille juhiks sai rahvusvahelise kogemusega Elizabeth Kiehner.

Tegevusvaldkonnad
-----------------

Nortal on info- ja kommunikatsioonitehnoloogia ning strateegiliste ärilahenduste täisteenust pakkuv ettevõte. Enda tegevust kirjeldades väidab ettevõtte, et nende sooviks on muuta ettevõtlus- ja valitsemisprotsessid tõhusamaks ja lihtsamaks nii ettevõtete kui inimeste jaoks. Lisaks IT-põhiste lahenduste loomise tegeleb Nortal ka konsultatsioonide pakkumisega seadusandluse ajakohastamise teemadel.

Eestis on loodud näiteks struktuurifondide operatiivsüsteem Rahandusministeeriumile ja tööhõive teabesüsteem Töötukassale, proaktiivsed teenused Sotsiaalkindlustusametile. 

Suuremate välismaiste projektide hulgas on näiteks Nigeeria valitsuse tellimusel loodud elektrooniline finantsjuhtimisplatvorm GIFMIS, e-maksusüsteem Botswana ja Omaani maksuametitele ning valitsuse e-teenuste portaal Invest Easy Omaani Sultaniriigile. Saksamaal e-retseptipilootprojekt Hesseni liidumaal, kus elab üle 6 miljoni inimese. Samuti lõi Nortal koos partneritega digitaalset terviseandmete platvormi ja rakenduse SimplyGo, mille eesmärk on muuta reisimine taas võimalikuks covid-19 järgses maailmas.

Koostöö ülikoolidega
--------------------

2005. aasta suvel asutati Nortali (endise nimega Webmedia Group) suveülikool, mis pakub õppuritele praktilise tarkvaraarenduse kogemust. Suveülikooli eest autasustas Tartu Linnavalitsus ettevõtet 2006. aastal vastutustundliku ettevõtja tiitliga. 2010. aastal kandideeris suveülikooli 111 noort, 2011. aastal 130 ja 2012. aastal 165 üliõpilast.

2008. aasta oktoobris sõlmis ettevõte koostöölepingud Tartu Ülikooli ja Tallinna Tehnikaülikooliga, toetamaks IT-hariduse kvaliteeti. Lepingute kohaselt pidi Nortal investeerima kahe aasta jooksul üle kolme miljoni krooni (üle 190 tuhande euro) üliõpilaste loengutesse ja praktikumidesse.

Samuti toetab ettevõte Eesti gümnaasiumidele suunatud loodusteaduste ja matemaatikaolümpiaade[*viide?*] ning kiirkuubimise võistlusi.

2022. aastal loodi suveülikoolile uus kaubamärk Nortal Leap. Programm toob ettevõttesse igal aastal üle 1000 huvilise, kelle hulgast valitakse välja parimad, kellele luuakse hüppelaud IT-sektorisse sisenemiseks ja nende arengu toetamiseks.

Kõrvalfirmad
------------

Nortali uurimis- ja arendusosakonna all asuti 2006. aastal arendama programmi, mis võimaldaks Java programmeerimiskeeles kirjutatud tarkvara töökindlust ilma ooteajata kontrollida. JRebel (esialgse nimega JavaRebel) võitis 2009. aastal Jolt Awardsi produktiivsuse auhinna ja alates 1. augustist 2009 arendatakse seda eraldiseisvas *spin-off* ettevõttes OÜ ZeroTurnaround. 2016. aastaks töötab ettevõttes juba umbes 170 inimest ja seda peetakse üheks Eesti suurimaks idufirmaks.

Endised Nortali töötajad olid ka idufirma Plumbr rajamise juures ja ettevõttele kuulub osalus Plumbris.

2016. aastal eraldus ettevõttest tootmisprotsesside, tarneahelate ja töökohtade automatiseerimisega ning planeerimislahenduste väljatöötamisega tegelenud haru. Ärisuuna ostsid ära ettevõtte endised töötajad. Moodustatud Leanest OÜ-sse läks üle kümme Nortali töötajat ja see võttis üle Stafflogic ja Staffic toodete arendamise.

Nortal aitab kaasa Eesti IKT sektori arendamisele toetades Eesti Äriinglite Assotsiatsiooniga (EstBAN) sõlmitud strateegilise partnerluse kaudu iduettevõtteid oskusteabe, nõustamise ja rahaga.[*viide?*]

Tunnustus
---------

Ettevõtte juhatuse esimees Priit Alamäe ja tollane juhatuse liige Taavi Kotka valiti audiitor- ja konsultatsioonibüroo Ernst & Youngi eestvedamisel korraldatud konkursil Eesti Aasta Ettevõtjaks 2011.

Nortal kuulus Kesk- ja Ida-Euroopa 30 kõige kiiremini kasvava ning EMEA regiooni 500 kõige kiiremini kasvava tehnoloogiaettevõtte hulka nii 2008. kui ka 2009. aastal.

Nortal on neljal korral (2008. 2010. 2014. ja 2015. aastal) valitud ajalehe Äripäev ja ajakirja Pere ja Kodu poolt Eesti kõige pere- ja töötajasõbralikumate ettevõtete Top 3.

Nortali loodud Invest Easy ettevõtjaportaal aitas Omaanil teha Maailmapanga iga-aastase aruande "Doing Business 2017" ettevõtluskeskkonna lihtsuse (*ease of doing business*) edetabelis aastaga tõusta 127 kohta ettevõtte asutamise kategoorias.[*viide?*] Portaal on pälvinud auhindu ka 2016. aastal Tema Kõrguse šeik Salem al Ali al Sabah’ informaatikaauhinna valitsuse kategoorias, Al Roya majandusauhinna parima valitsuselt ettevõtjatele mõeldud e-teenuse eest, GCC e-valitsuse auhinna parima riigisektorilt ettevõtjatele mõeldud e-teenuse eest.[*viide?*] Global Enterprise Registration (GER.co) reiting hindas Nortali loodud Omaani ettevõtlusportaali Invest Easy maksimumpunktidega ning nimetas selle üheks viiest maailma parimast G2B (*government to business*) lahendusest.[*viide?*]

2015. ja 2016. aastal tunnustas EcoVadis Nortalit auhinnaga Silver Level.[*viide?*]

2019. aastal valiti Nortal Saksamaal Nordrhein-Westfalen (NRW) liidumaal aasta välisinvestoriks.

2020. aastal nimetati Nortal aasta ettevõtteks ja aasta eksportööriks Ettevõtluse Arendamise Sihtasutuse (EAS) ja Kaubandus-Tööstuskoja konkursil.

2021. aastal nimetati Nortal unistuste tööandjaks. 

2022. aastal valiti Nortal konkurentsivõimelisimaks suurettevõtteks 2022 ja konkurentsivõimelisim side-, kommunikatsiooni- ja IT-ettevõtteks Ettevõtluse Arendamise Sihtasutuse (EAS) ja KredExi ühendasutuse ja Kaubandus-Tööstuskoja konkursil.

Viited
------

1. ↑  "Webmedia kerkis Balti IT-teenuste turul 2. kohale" Äripäev, 19. november 2009
2. ↑  Prime Investment: "Balti IKT turg sügisel 2009"
3. ↑  . `{{netiviide}}`: puuduv või tühi pealkiri: `|pealkiri=` (juhend)
4. ↑  . `{{netiviide}}`: puuduv või tühi pealkiri: `|pealkiri=` (juhend)
5. ↑  . `{{netiviide}}`: puuduv või tühi pealkiri: `|pealkiri=` (juhend)
6. ↑  . `{{netiviide}}`: puuduv või tühi pealkiri: `|pealkiri=` (juhend)
7. ↑  Liikmed ITL (viimati vaadatud 3. mail 2019)
8. ↑  "Eesti firma teeb eksootilisest Katarist e-riigi" Eesti Päevaleht, 13. juuli 2009
9. ↑  "Webmedia suurendab oma tööpõldu piiri taga" ERR.ee, 17. september 2009
10. ↑  "Eesti parimad ettevõtted on VKG Oil ja Mazeikiu Nafta Trading House" E24.ee, 15. september 2009
11. ↑  "Webmedia emaettevõtte uus nimi on Webmedia Group"[*alaline kõdulink*] Äripäev, 23. oktoober 2009
12. ↑  "Webmedia uus aktsionär investeerib firmasse 110 miljonit" E24.ee, 20. juuli 2010
13. ↑  "Webmedia ostis Soome IT-firma ja kaalub börsileminekut" ERR Uudised, 16. mai 2011
14. ↑  "Webmedia and CCC to merge, creating software development leader" Webmedia, 16. mai 2011
15. ↑  "Webmedia Group ja CCC Corporation võtavad ühisnimeks Nortal" ERR uudised, 25. mai 2012
16. ↑  "Alamäe ostis Nortali välja" ITuudised.ee, 20. juuni 2016
17. ↑  "Nortal võtab üle Rootsi firma" Postimees, 4. oktoober 2016
18. ↑  Aivar Pau: "Nortal sai USAs hiigellepingu" tehnika.postimees.ee, 8. mai 2017
19. ↑
20. ↑  . `{{netiviide}}`: puuduv või tühi pealkiri: `|pealkiri=` (juhend)
21. ↑  . `{{netiviide}}`: puuduv või tühi pealkiri: `|pealkiri=` (juhend)
22. ↑  . `{{netiviide}}`: puuduv või tühi pealkiri: `|pealkiri=` (juhend)
23. ↑  . `{{netiviide}}`: puuduv või tühi pealkiri: `|pealkiri=` (juhend)
24. ↑  "Webmedia ei oota noorelt töökogemust, vaid kirge" Postimees, 25. jaanuar 2012
25. ↑  "Konkursi "Parim ettevõtja 2006" tulemused"
26. ↑  "Webmedia suveülikooli soovib pääseda 111 noort" E24, 24. aprill 2010
27. ↑  "Webmedia suveülikooli pürib sel aastal 130 noort"[*alaline kõdulink*] Postimehe uudisvoog, 6. mai 2011
28. ↑  "Webmedia suveülikooli kandideerib rekordiliselt 165 noort"[*alaline kõdulink*] Postimehe uudisvoog, 10. aprill 2012
29. ↑  "TÜ ja TTÜ sõlmivad tarkvaraarendusfirmaga Webmedia koostöölepingud" Tartu Ülikooli pressiteade, 27. oktoober 2008
30. ↑  "Webmedia investeerib IT-haridusse 3 miljonit krooni" Eesti Päevaleht, 27. oktoober 2008
31. ↑  Toetajad estonianopen.eu
32. ↑  THE STORY ZeroTurnaround
33. ↑  "Webmedia lööb laineid revolutsioonilise leiutisega" Eesti Ekspress, 15. november 2007
34. ↑  "Webmedia võidutses tarkvaratööstuse "Oscarite" jagamisel"[*alaline kõdulink*] Eesti Ekspress, 12. märts 2009
35. ↑  Estonian Startups Startup Estonia
36. ↑  "Startup Spotlight: Estonia’s Plumbr wants to help your Java applications run better" tech.eu, 12. juuni 2015
37. ↑  Uudised: 13. november 2013 Nortal
38. ↑  "Nortal müüb ühe Eesti ärisuuna töötajatele" Äripäev, 1. juuli 2016
39. ↑  "Eesti Aasta Ettevõtjaks 2011 said Webmedia Group ASi omanikud Priit Alamäe ja Taavi Kotka" Ernst & Young, 4. november 2011
40. ↑  ""Deloitte Technology Fast 50 Central Europe rankings 2009"". Originaali arhiivikoopia seisuga 15. mai 2011. Vaadatud 24. mail 2010.
41. ↑  "Deloitte Technology Fast 500 EMEA 2009"
42. ↑  "Kõige pere- ja töötajasõbralikum firma on Webmedia"[*alaline kõdulink*] Äripäev, 23. mai 2008
43. ↑  "Pere- ja töötajasõbralike topi võitja: meie ainus väärtus on inimesed"[*alaline kõdulink*] Äripäev, 24. mai 2010
44. ↑  NRW Invest (7. september 2019). "NRW Invest pressiteade (saksa keeles)".[*alaline kõdulink*]
45. ↑  . `{{netiviide}}`: puuduv või tühi pealkiri: `|pealkiri=` (juhend)
46. ↑  . `{{netiviide}}`: puuduv või tühi pealkiri: `|pealkiri=` (juhend)

Välislingid
-----------

|  |  |
| --- | --- |
|  | Pildid, videod ja helifailid Commonsis: **Nortal** |

* Nortali koduleht
* Nortal Youtubes
* Nortal Facebookis
* Nortal Twitteris